Alle otte afspærringer på Techcolleges afdelinger i Nordjylland er nu ophævet. Lidt over middag fredag er bomberyddere og hunde blevet færdige med at afsøge den sidste lokalitet på Teglværket i Nørresundby. Tidligere på dagen blev man også færdige med at afsøge både Øster Uttrup Vej, Sigrid Undsets Vej samt Struervej. Torsdag blev man færdig med at undersøge Techcolleges afdeling i Hobro samt skolens afdeling på Nyhavnsgade 14 i Aalborg, hvor også Hovedbiblioteket og Friis Shoppingcenter var evakueret. Men de resterende adresser er altså først blevet frigivet i dag, da bombehundene kun kan arbejde et vist antal timer i træk, førend de skal holde pause for at kunne bibeholde koncentrationen. Opklaringsarbejdet med at finde ud af, hvem der torsdag morgen sendte emailen med bombetruslen til skolens ledelse, er stadig i fuld gang. Kort før middag lød det sådan her fra Nordjyllands Politi i en pressemeddelelse. - Vi lægger meget energi i at få sagen opklaret, men vi kan ikke udtale os yderligere af hensynet til den videre efterforskning, siger politiinspektør ved Nordjyllands Politi, Ole Kristensen. Ingen bomber fundet Nordjyllands politi oplyser i en pressemeddelelse klokken 13.30, at man ikke har fundet bomber eller andet på de forskellige lokaliteter. Nu venter så et større efterforskningsarbejde, hvor en række tekniske spor skal undersøges nøje. Tidligst i næste uge vil politiet melde noget ud angående efterforskningen. De mange afspærringer har også ført til en del gener for beboere og trafikanter. Ansvarlig for de seneste døgns massive indsats, politiinspektør ved Nordjyllands Politi, Ole Kristensen, udtaler følgende i en pressemeddelelse. - Vi vil gerne beklage de gener, som politiets arbejde har medført, og vi vil gerne samtidig takke for den store forståelse for vores indsats, som alle vores betjente har mødt ude hos borgerne. I den kommende uge vil politiet være til stede på de forskellige lokaliteter, som har været afspærret. - Vi vil gerne i dialog med elever, lærere, naboer eller andre, der har spørgsmål eller føler sig utrygge oven på bombetruslen, hvorfor politiet fortsætter med at være til stede ved de lokaliteter, som har været berørt, siger Ole Kristensen.

Referat:
Ved 13-tiden fredag har Nordjyllands Politi frigivet den sidste lokalitet, efter at en bombetrussel indløb til ledelsen på Techcollege torsdag morgen.